శ్రీనగర్ నుంచి త్వరలోనే విదేశీ విమాన సేవలు
శ్రీనగర్| Pavan Kumar| Last Modified      శనివారం,  2 ఆగస్టు 2008 (17:58 IST)
జమ్మూ కాశ్మీర్ వేసవి రాజధాని శ్రీనగర్ నుంచి విదేశీ విమాన సేవలు త్వరలోనే ప్రారంభం అవుతాయని పౌర విమానయాన శాఖ మంత్రి ప్రఫుల్ పటేల్ చెప్పారు. శ్రీనగర్ విమానాశ్రయంలో చేపట్టిన స్థాయి పెంపు, విస్తరణ పనులు దాదాపు పూర్తయ్యాయని తెలిపారు. బహుశా విదేశీ విమాన సేవలు మాసంలోపే ప్రారంభం అవుతాయన్నారు.
శ్రీనగర్ విమానాశ్రయ విస్తరణ పనుల కోసం రూ.101 కోట్లు వెచ్చించటం జరిగిందని తెలియజేశారు. విమానాశ్రయంలో చేపట్టిన పనులను పరిశీలించటానికి కేంద్ర జల వనరుల శాఖ మంత్రి సైఫుద్దీన్ సోజ్, మాజీ సీఎం గులాం నబీ అజాద్, ఇతర అధికారులు ఉన్నారు.
జమ్మూ కాశ్మీర్‌లో విమాన ప్రయాణీకుల రాకపోకల్లో 30 శాతం మేర వృద్ధి సాధించిందని మంత్రి పటేల్ చెప్పారు. ఇది ప్రధాన విమనాశ్రయాలైన ముంబయి, ఢిల్లీల కంటే ఎక్కువని తెలిపారు. జమ్మూ విమానాశ్రయ విస్తరణ పనుల కోసం రూ.250 కోట్లు కేటాయించడం జరిగిందని వివరించారు.
రాష్ట్రంలోని ఇతర విమానాశ్రయాలైన లడఖ్, కార్గిల్‌లలో విస్తరణ పనులు చేపట్టటానికి తాము సిద్ధంగా ఉన్నామని తెలిపారు. అయితే ఆర్మీ దీనికవసరమైన భూమిని తమకు అప్పగిస్తే పనులు ప్రారంభం అవుతాయని చెప్పారు. శ్రీనగర్ నుంచి విదేశీ సేవల విమానం దుబాయ్‌కు నడుస్తుందని పటేల్ వెల్లడించారు.
సంబంధిత వార్తలు